Vladimir Putins verste fiende Aleksej Navalnyj (47) er død
MOSKVA/OSLO/MÜNCHEN (Aftenposten): Putins motstander Aleksej Navalnyj oppfordret til kaos på valgdagen. Teamet hans sier han mest sannsynlig ble drept.  Om en måned er det presidentvalg i Russland. Navalnyj oppfordret russiske velgere til å stemme mot president Vladimir Putin samtidig på valgdagen for å skape kaos og vise sin misnøye. – Det vil gi en mektig demonstrasjon av stemningen i landet. Det kan bli til en ordentlig, nasjonal protesthandling i alle bydeler i alle byer, sa Navalnyj i en melding i sosiale medier tidligere i februar. Det er ikke første gang Navalnyj skaper trøbbel for Putin. Men fredag kom nyheten om at opposisjonspolitikeren er død. Kan ikke tro det Navalnyjs kone, Julia Navalnaja, sier på en sikkerhetskonferanse i München at hun er usikker på om hun kan tro på nyheten om at ektemannen er død. – Men hvis dette er sant, vil jeg si til Putin og hans venner at de ikke vil gå ustraffet for det de har gjort mot landet vårt, mot familien min og mannen min. – Russlands regime og Putin er personlig ansvarlig for hva de gjør med Russland, sa hun fra scenen i München. Hun ble møtt med rungende applaus fra salen. Dødsårsaken er foreløpig uklar. Støttespillerne hans kjøper ikke den offisielle versjonen og mener Navalnyj mest sannsynlig ble drept.  Hva var det med den fengslede mannen som gjorde ham så farlig for Putin? Skapte trøbbel for Putin Navalnyj var advokat og opposisjonspolitiker. Han var en av de mest markante og profilerte kritikerne av Putin i Russland. Organisasjonen hans har arbeidet med å avdekke korrupsjon blant høytstående russiske tjenestemenn. Blant annet avslørte de at Putin skal ha et gigantisk, luksuriøst palass ved Svartehavet.  – Det var ekstremt pinlig og et stort nederlag for Putin. Videoen av palasset ble sett av svært mange russere, sier forfatteren Mikhail Zygar til Aftenposten. Navalnyj organiserte også store demonstrasjoner mot Putin, og det var spesielt mange unge russere som deltok.  I 2020 ble Navalnyj forgiftet med den militære nervegiften novitsjok. Han var nær døden og ble evakuert til Tyskland for behandling. I etterkant er det blitt avslørt at agenter hadde skygget ham i lang tid før han ble forgiftet. Da han returnerte til Russland i januar 2021, ble han arrestert.  I 2021 ble organisasjonen hans stemplet som ekstremistisk og forbudt. Mange av støttespillerne hans har flyktet til utlandet. De som er blitt igjen, er dømt til lange fengselsstraffer. Advarer mot demonstrasjoner Russiske myndigheter advarer innbyggerne i Moskva mot å demonstrere i forbindelse med Aleksej Navalnijs død.  Men ved minnesmerket for ofrene for politisk forfølgelse under sovjettiden, som er reist ved siden av det gamle KGB-hovedkvarteret, var det flere som la ned blomster fredag. Politifolk så først på uten å gripe inn. Men ut over kvelden dukket det opp flere videoer i sosiale medier at politiet i flere byer begynte å arrestere folk som kom for å vise sin respekt for Navalnyj.  Utenfor den russiske ambassaden i Oslo samlet rundt 40 personer seg til en spontan markering fredag ettermiddag.  Den offisielle versjonen: Ble brått syk Navalnyj skal angivelig ha blitt syk og mistet bevisstheten under en spasertur i 13-tiden. Helsepersonell kom umiddelbart til stedet, og en ambulanse ble tilkalt. Leger prøvde å gjenopplive ham, men han døde klokken 14:17, påsto myndighetene. Det er fengselsmyndighetene i Jamal-Nenets som meldte om dødsfallet. Det er der Navalnyj har sittet i fengsel. Putins pressetalsmann har også bekreftet dødsfallet. På russiske Kanal 1 leste de opp nyheten om Navalnyjs død. – På samme måte som i Ukraina fortsetter Vestens innflytelse å svinne hen. Vår sak er rettferdig. Vi vil seire, sa TV-journalisten etter å ha rapportert om politikerens død. Hva sier støttespillerne? Navalnyjs advokat kommenterer ikke klientens dødsfall.  – Etter ønske fra Navalnyjs familie kommenterer jeg ingenting. Nå må vi finne ut av ting. Aleksej hadde en advokat på besøk på onsdag, og da var alt fint, sier advokat Leonid Solovjov til opposisjonsavisen Novaja Gazeta. Men Navalnyjs nære medarbeider Ivan Zjdanov sier at opposisjonspolitikeren «høst sannynlig» ble drept på straffekolonien der han ble holdt fanget.  Han så relativt frisk ut i en video fra en rettshøring denne uken. Han spøkte og viste sin vanlige galgenhumor. Blant annet klaget han over at han hele tiden får bøter, og han ba dommeren om å sende mer penger. Moren besøkte ham i fengselet i starten av denne uken. Da var han i god form og godt humør, skriver hun på Facebook. Opposisjonspolitikeren etterlater seg kone og to barn. Røff behandling Navalnyj skal ha blitt svært røft behandlet i fengselet. For noen dager siden ble han sendt til en isolasjonscelle som straff for 47. gangen. Totalt har han sittet 308 dager i isolat under ekstreme forhold. Navalnyj var ofte syk i fengselet og skal ha gått mye ned i vekt, ifølge støttespillerne hans. – Selvfølgelig døde han ikke, han ble drept. Selv om den offisielle versjonen skulle være sann, ville han ikke ha mistet livet hvis han ikke ble satt i fengsel på denne måten, mener Carnegie-forskeren Aleksandra Prokopenko. Slik ser den politiske undertrykkelsen ut, mener hun. Alle skal frykte og adlyde Kreml. – Det er et signal til dem som tror at de gode gamle dagene vil komme tilbake. Det er ikke mulig.
Den russiske opposisjonspolitikeren Aleksej Navalnyj døde fredag i fengsel, ifølge russiske myndigheter. Dødsårsaken er ukjent. Han ble forgiftet i 2020 og ble sendt i fengsel etter å ha returnert til Russland i 2021. Navalnyj er blant de mest kjente og markante kritikerne av Putin. Tidligere i februar oppfordret Navalnyj folk til å stemme mot Putin i presidentvalget i mars.